Universis præsentes litteras inspecturis, Yvo, miseratione [divina] Cluniacensis ecclesiæ minister humilis, salutem in Domino. Noveritis quod cum dominus Raymundus de Sto Urcisio (?), miles, in permutationis seu cambii titulum, quasdam possessiones et quædam jura dedit et concessit et tradidit perpetuo domum Sti Flori, in quorum recompensationem venerabiles religiosissimi fratres nostri, Raymundus prior quondam defunctus et conventus dictæ domus nostræ Sti Flori tenentiam Roberti de Falgayrozas, tenentiam Johannis del Maio, tenentiam Raymundi del Devès, tenentiam Guillelmi Martini, tenentiam Guillelmi de Horto, tenentiam Vigerii et pratum P. Barrochi, quod ad præfati conventus pitantiam pertinebant, deinde concesserunt et tradiderunt perpetuo militi memorato; nosque nec dictam domum quam in manu nostra tenemus, volentes [nec] supradicti conventus pitantiam in suis possessionibus sive bonis, ratione permutationis seu cambii hujusmodi ignorari, in recompensationem rerum seu possessionum prædictarum, tenentiam del Moriagis et tenentiam de Neyravesas, decimis ad consuetudinem terræ domini Petri de Brezons, militis, a Raymundo fratre nostro priore de Paulhac percipiendis et levandis duntaxat exceptis, pitanciæ jam dicti conventus Sti Flori perpetuo concedimus, tradimus et etiam assignamus. In cujus rei testimonium præsentes litteras præfato conventui tradimus sigilli nostri munimine roboratas. Datum apud Sanctum Florum, octavo kalendas julii, anno Domini millesimo ducentesimo sexagesimo nono.